**Del 2 – Første møte med barn og foresatte**

**Klarspråk for korps – Del 1**

Denne guiden er laget for deg som er ny foresatt i korpset, for å hjelpe deg å forstå de grunnleggende begrepene og hjelpe deg å navigere i korpslivet. Vi vet det kan være mye nytt i starten, så her har vi gjort det enklere for deg og familien din.

Korpsmiljøet er fylt med musikk, læring og glede, men også med enkelte ord og uttrykk som kanskje er ukjente. Her forklarer vi disse begrepene og hva de forskjellige aktivitetene innebærer.

**Spilletime**

En spilletime er en avtalt tid der musikanten(e), enten enkeltvis eller i små grupper, øver på instrumentene sine under veiledning av en instruktør eller lærer. Målet er å utvikle individuelle ferdigheter på instrumentet. Spilletime kan enten være i regi av korpset eller organisert gjennom kulturskolen.

**Gruppeøvelse**

En gruppeøvelse referer til en øvelse der musikanter som spiller samme type instrument eller som hører til samme instrumentgruppe (som treblås (fløyte, klarinett, saxofon), messing (trompet / kornett, horn, trombone, baryton, tuba), slagverk) øver sammen. Dette er for å forbedre samspillet og teknikk innenfor gruppen.

**Fellesøvelse (Samspill)**

Dette er en øvelse hvor alle musikantene spiller sammen. Hensikten er å lære seg å spille sammen som en enhet, følge dirigenten og forstå hvordan de forskjellige stemmene passer sammen i musikken.

**Kulturskolen**

Kulturskolen er en kommunal skole som tilbyr opplæring i musikk, dans, teater og andre kunstfag for barn og unge. Korpset samarbeider ofte med kulturskolen om spilletimer, slik får korpset tilgang til kvalifisert undervisning.

**Arrangement**

Korpset deltar i eller organiserer forskjellige arrangement som for eksempel konserter / opptredener, stevner, konkurranser, turer eller sosiale sammenkomster.

**Instruktør**

En instruktør er en person som underviser medlemmene i korpset, enten individuelt eller i en gruppe på deres spesifikke instrument. Instruktør og spillelærer er som regel det samme.

**Dirigent**

Dirigenten leder samspillet på øvelser, konserter og opptredener. Dirigenten plukker musikk til korpset.

**Styret**

Styret i korpset er gruppen voksne (ofte foresatte), valgt av årsmøtet. De har ansvaret og utgjør ledelsen i korpset. Dette kan inkludere å sette mål, planlegging av aktiviteter, økonomi, og kommunikasjon med medlemmer og eksterne partnere etc.

**Korpsleder**

Dette er en person som er til stede på korpsøvelsene. Korpsleder er ofte bindeleddet mellom musikanter og styret.

**Materialforvalter**

Materialforvalteren har ansvar for å holde orden på og vedlikeholde korpsets instrumenter, noter, uniformer og annet utstyr. Dette kan inkludere reparasjoner og sørge for at alt utstyr er klart til øvelser og konserter.